Anna Kravtšenko

Anna (Aleksandra) Grigorjevna Kravtšenko (, os. Selivanova, Селиванова; 6. helmikuuta 1890 Pietari tai Jeisk – tammikuu 1984 Moskova) oli venäläinen bolševikki, valistustyöntekijä ja lastenkirjailija.

Kravtšenko syntyi opettajan perheeseen. Hän valmistui Bestuževin naisten korkeakoulusta vuonna 1916 ja työskenteli opettajana ja kirjastonhoitajana. Kravtšenko liittyi Venäjän sosiaalidemokraattiseen työväenpuolueeseen vuonna 1907, teki puoluetyötä eri kaupungeissa ja joutui moneen kertaan pidätetyksi. Vuonna 1917 hän toimi bolševikkien Permin kaupunkikomitean sihteerinä ja työskenteli sen jälkeen valistustehtävissä Siperiassa.

Kravtšenko työskenteli valistusasiain kansankomissariaatissa vuodesta 1921 ja Lenin-kirjaston tutkijana vuosina 1943–1959. Hän toimi Nadežda Krupskajan avustajana ja osallistui tämän teosten julkaisemiseen. Kravtšenko on laatinut lukuisia valistustyötä käsitteleviä teoksia ja julkaissut joukon lastenkirjoja.

Suomennettu teos
 Kuinka Santerista tuli puna-armeijalainen: kertomus (Kak Saša stal krasnoarmeitsem). Suom. M. A. Airola. Leningrad: Kirja, 1930.

Lähteet

Bolševikit
Neuvostoliittolaiset kirjailijat
Venäläiset lasten- ja nuortenkirjailijat
Vuonna 1890 syntyneet
Vuonna 1984 kuolleet